ଭୁବନେଶ୍ୱର,ଡିସେମ୍ବର ୨୦(ଓଡିଶା ଡଟ୍ କମ୍)-ଘରୋଇ କଲେଜ ଗଭଣ୍ଣିଂବଡିରେ ଏଣିକି ବିଧାୟକ ରହିପାରିବେ ବୋଲି ଉଚ୍ଚଶିକ୍ଷାମନ୍ତ୍ରୀ ବଦ୍ରିନାରାୟଣ ପାତ୍ର ଗୁରୁବାର ଦିନ ବିଧାନସଭାରେ ପ୍ରକାଶ କରିଛନ୍ତି ।
ଆଗାମୀ ଜାନୁଆରୀ ମାସ ଦ୍ୱିତୀୟ ସପ୍ତାହ ସୁଦ୍ଧା ସରକାର ଏଥିନେଇ ନୀତିଗତ ନିଷ୍ପତି ନେବେ ବୋଲି ମନ୍ତ୍ରୀ ପ୍ରକାଶ କରିଛନ୍ତି ।
ଆଜି ପ୍ରଶ୍ନୋତର କାଳରେ ବିଧାୟକ ପର୍ଶୁରାମ ପାଣିଗ୍ରାହୀଙ୍କ ମୂଳପ୍ରଶ୍ନ ଏବଂ ବିଧାୟକ ସୁବଳ ସାହୁ ଓ ଅଲେଖ ଜେନାଙ୍କ ଅତିରିକ୍ତ ପ୍ରଶ୍ନର ଉତ୍ତର ଦେଇ ମନ୍ତ୍ରୀ ଶ୍ରୀ ପାତ୍ର କହିଲେ ବର୍ତମାନ ୨୫୪ ଟି ମହାବିଦ୍ୟାଳୟ ପାଇଁ ସରକାର ସଭାପତି ମନୋନୀତ କରି ଗଭଣ୍ଣିଂବଡି ଗଠନ ପାଇଁ ଆଞ୍ଚଳିକ ନିର୍ଦ୍ଦେଶକମାନଙ୍କୁ ନିର୍ଦ୍ଦେଶ ଦେଇପାରନ୍ତି ।
ସେଥିରୁ ୬୨ଟି ମହାବିଦ୍ୟାଳୟରେ ଗଭଣ୍ଣିଂବଡି ଗଠିତ ହୋଇସାରିଛି । ରାଜ୍ୟରେ ସର୍ବମୋଟ ୧୩୩୧ଟି ଅନୁଦାନପ୍ରାପ୍ତ ବେସରକାରୀ କଲେଜ ରହିଛି । ତନ୍ମଧ୍ୟରୁ ୧୦୭୭ଟି କଲେଜରେ ଉପଜିଲ୍ଲାପାଳ କିମ୍ବା ଏଡିଏମ୍ ଗଭର୍ଣ୍ଣିଂବଡିର ସଭାପତି ଅଛନ୍ତି । ସଂପୃକ୍ତ କଲେଜର ଅଧ୍ୟକ୍ଷମାନେ ଗଭର୍ଣ୍ଣିଂବଡିର ସମ୍ପାଦକ ଦଦାୟିତ୍ୱ ନିର୍ବାହ କରୁଛନ୍ତି ।
ଭୁବନେଶ୍ୱର,ଡିସେମ୍ବର ୧୮(ଓଡିଶା ଡଟ୍ କମ୍)- ବିଜେଡିର ରେଳ ଅବହେଳା ଓ କଂଗ୍ରେସର ଚାଷୀଙ୍କୁ ଅବହେଳା ପ୍ରସଙ୍ଗ ନେଇ ମଙ୍ଗଳବାର ଦିନ ବିଧାନସଭାରେ ଶାସକ-ବିରୋଧୀ ମୁହାଁମୁହିଁ ହୋଇଥିଲେ । ପରିସ୍ଥିତି ଉତେଜନା ପୂର୍ଣ୍ଣହେବାରୁ ବାଚସ୍ପତି ଦିନକ ପାଇଁ ଗୃହକୁ ମୁତତବୀ ରଖିଥିଲେ ।
ଶୂନ୍ୟକାଳରେ କେନ୍ଦ୍ର ସରକାର ଓଡିଶାର ରେଳ ବଜେଟରୁ ୬୦ କୋଟି ଟଙ୍କା କାଟି ଦେଇଥିବା ପ୍ରସଙ୍ଗ ନେଇ ବିଜେଡି ବିଧାୟକମାନେ ପ୍ରତିବାଦ ଆରମ୍ଭ କରିବାମାତ୍ରେ ଚାଷୀଙ୍କୁ ନବୀନ ନିବାସଠାରେ ପୋଲିସ ମାଡଦେବା ଘଟଣାକୁ ନେଇ ବିରୋଧୀ କଂଗ୍ରେସ ବିଧାୟକମାନେ ହଟ୍ଟଗୋଳ କରିଥିଲେ ।
ବିଜେଡି ବିଧାୟକ ପ୍ରଦୀପ ମହାରଥୀ କେନ୍ଦ୍ରୟ ଅବହେଳା ନେଇ କଂଗ୍ରେସକୁ ସମାଲୋଚନା କରିବାକ୍ଷଣି କଂଗ୍ରେସର ସମସ୍ତ ବିଧାୟକ ଗୃହର ମଧ୍ୟଭାଗକୁ ଚାଲିଆସି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଓ ରାଜ୍ୟ ସରକାରଙ୍କ ବିରୋଧରେ ସ୍ଲୋଗାନ ଦେଇଥିଲେ ।
ନବୀନ ପଟ୍ଟନାୟକ ହାଏ ହାଏ,ଚାଷୀ ହତ୍ୟାକାରୀ ହାଏ ହାଏ,ଚାଷୀଙ୍କୁ ମାଡ ଚଳିବ ନାହିଁ ଆଦି ସ୍ଲୋଗାନ ଦେଇଥିଲେ ଏବଂ ବାଚସ୍ପତିଙ୍କ ଟେବୁଲ ବାଡେଇବା ସହିତ ହଟଗୋଳ କରିଥିଲେ ।
ସେହିପରି ଶାସକ ବିଜେଡି ବିଧାୟକମାନେ ରେଳବାଇରେ ଓଡିଶାକୁ କେନ୍ଦ୍ର ସରକାରଙ୍କ କ୍ରମାଗତ ଅବହେଳାକୁ ନେଇ ସ୍ଲୋଗାନ ଦେଇ ଠିଆ ହୋଇ ପ୍ରତିବାଦ କରିଥିଲେ । ୟୁପିଏ ଅଧ୍ୟକ୍ଷା ସୋନିଆ ଗାନ୍ଧୀ ଓ ପ୍ରଧାନମନ୍ତ୍ରୀ ଡଃ ମନମୋହନ ସିଂହଙ୍କ ବିରୋଧରେ ସ୍ଲୋଗାନ ସହିତ ଶାସକ ସଭ୍ୟ ହୋ-ହାଲ୍ଲା କରିବାରୁ ଗୃହରେ ଉତେଜନାପୂର୍ଣ୍ଣ ବାତାବରଣ ସୃଷ୍ଟି ହୋଇଥିଲା ।
ବିଜେଡି ବିଧାୟକ ପ୍ରଦୀପ ମହାରଥୀ ହାତରେ ଧରିଥିବା କାଗଜପତ୍ର ଗୃହ ମଧ୍ୟକୁ ଫୋପାଡି ଦେଇଥିଲେ । ଏହାକୁ ନେଇ ଉତେଜନା ପ୍ରକାଶ ପାଇଥିଲା । ପରବର୍ତୀ ସମୟରେ ବିଜେଡିର ଅନ୍ୟ ବିଧାୟକମାନେ ଗୃହର ମଧ୍ୟଭାଗକୁ ଚାଲିଆସିଥିଲେ । ଫଳରେ ଶାସକ-ବିରୋଧୀ ମୁହାଁମୁହିଁ ହୋଇଥିଲେ ।
ଗୃହର ପରିସ୍ଥିତି ଅଧିକ ଉତେଜନା ପୂର୍ଣ୍ଣ ହେଉଥିବାରୁ ବାଚସ୍ପତି ପ୍ରଦୀପ କୁମାର ଅମାତ ୧୧.୩୪ରୁ ୧୨.୩୦ ଓ ୧୨.୩୦ରୁ ଅପରାହ୍ନ ୩ଟା ପର୍ଯ୍ୟନ୍ତ ଶେଷରେ ପୁରା ଦିନକ ପାଇଁ ଗୃହକୁ ମଲତବୀ ଘୋଷଣା କରିଥିଲେ ।
ଗୃହମୁଲତବୀ ହେବାପରେ ବିଜେଡି ବିଧାୟକମାନେ ବିଧାନସଭା ପରିସରରେ ଥିବା ମହାତ୍ମା ଗାନ୍ଧୀଙ୍କ ପ୍ରତିମୂର୍ତି ତଳକୁ ଯାଇ କେନ୍ଦ୍ରୀୟ ଅବହେଳା ବିରୋଧରେ ଧାରଣାରେ ବସିଥିଲେ ।
ଭୁବନେଶ୍ୱର,ଡିସେମ୍ବର ୧୭(ଓଡିଶା ଡଟ୍ କମ୍)-ମାଓବାଦୀଙ୍କ ସହ ସରକାରଙ୍କ ସଂପୃକ୍ତି ଅଭିଯୋଗ ନେଇ ସୋମବାର ଦିନ ବିଧାନସଭା ସରଗରମ ହୋଇଛି । ବିରୋଧି କଂଗ୍ରେସ କହିଛି ରାଜନେତା ଓ ପ୍ରଶାସନଙ୍କୁ ମୁକୁଳେଇବା ପାଇଁ ସରକାର ଦେଇଛନ୍ତି ଛଅ କୋଟି ଟଙ୍କା । ଜାତୀୟ ତଦନ୍ତକାରୀ ସଂସ୍ଥା ଏନ୍ଆଇଏ ଦଦ୍ୱାରାଏହାର ତଦନ୍ତ କରାଯାଉ ।
ମାଓବାଦୀଙ୍କୁ ଯେଉଁ ଟଙ୍କା ଦିଆଯାଇଛି ତାହା କେଉଁ ସୂତ୍ରରୁ ଆସିଛି ସେ ବିଷୟରେ ଗୃହରେ ସରକାର ମତ ରଖନ୍ତୁ ବୋଲି ବିରୋଧୀଦଳ ଦାବି କରିଛି ।
ପ୍ରଥମେ ମାଓ ମଧ୍ୟସ୍ତି ଦଣ୍ଡପାଣି ମହାନ୍ତି ଓ ପରେ ସାଂସଦ ପ୍ୟାରୀମୋହନ ମହାପାତ୍ର ଏହି ଅଭିଯୋଗ ଆଣିଥିଲେ । ସ୍ୱାଧୀନ ବିଧାୟକ ପ୍ରତାପ ଷଡଙ୍ଗୀ କହିଛନ୍ତି ଯେ,ସେହି ଟଙ୍କା ହେଉଛି ଦରିଦ୍ର କରଦାତାଙ୍କର ପଇସା । ଆମ ରାଜକୋଷର ପଇସା ।
ତେଣୁ ମୁଖ୍ୟମନ୍ତ୍ରୀଙ୍କ ବିରୋଧରେ ଅପରାଧ ମାମଲା ରୁଜ କରାହେବାକଥା । ତାଙ୍କୁ ଜେରା କରାଯାଉ ବୋଲି ସେ ଦାବି କରିଛନ୍ତି । ଏସବୁ ଅଭିଯୋଗକୁ ଖଣ୍ଡନ କରିଛି ଶାସକ ଦଳ । ଏ ଘଟଣାକୁ ନେଇ ଶାସକ ଦଳର ଉପମୁଖ୍ୟ ସଚେତକ ସଂଜୟ ଦାସବର୍ମା କହିଛନ୍ତି ବିରୋଧୀଙ୍କ ଏ ସବୁ ଅଭିଯୋଗ ସମ୍ପୂର୍ଣ୍ଣ ମିଥ୍ୟା । ରାଜନୈତିକ ଉଦେ୍ଧଶ୍ୟ ପ୍ରଣୋଦିତ ।
ଭୁବନେଶ୍ୱର,ଡିସେମ୍ବର ୧୫(ଓଡିଶା ଡଟ୍ କମ୍)-ଡାଲିକିଣା ଓ ବିପିଏଲ ଚାଉଳ ହେରେଫେର ନେଇ ବିରୋଧୀ ଯେଉଁ ଅଭିଯୋଗ କରିଆସୁଥିଲେ ତାକୁ ଅଧିକ ମଜବୁତ କରିଛି ସିଏଜି ରିପୋର୍ଟ । ସିଏଜିଙ୍କ ରିପୋର୍ଟ ପରେ ସରକାରଙ୍କୁ ଘେରିଛନ୍ତି ବିରୋଧୀ କଂଗ୍ରେସ ଓ ବିଜେପି ।
ବିଧାନସଭାରେ ଉପସ୍ଥାପିତ ହୋଇଥିବା ଏହି ରିପୋର୍ଟରେ ଅନିୟମିତତା ଓ ଦୁର୍ନୀତି ବିଷୟ ଉଲ୍ଲେଖ ରହିଛି । ଡାଲି କିଲୋ ୭୫ଟଙ୍କା ନିର୍ଦ୍ଧାରଣ ହୋଇଥିବାରୁ ଠିକାଦାରମାନେ କମ୍ ଦରରେ ଡାଲିକିଣି ସେହି ପରିମାଣରେ ଟଙ୍କା ଦର୍ଶାଇଛନ୍ତି ବୋଲି ରିପୋର୍ଟରେ ଉଲ୍ଲେଖ ରହିଛି ।
ଫଳରେ ରାଜ୍ୟ ସରକାର ୪୩କୋଟି ୬୧ଲକ୍ଷ ଟଙ୍କା କ୍ଷତି ସହିଛନ୍ତି । ଧାର୍ଯ୍ୟଡାଲିର ମାନ ମଧ୍ୟ ଠିକ୍ ନଥିଲା । ଏନେଇ ମହିଳା ଓ ଶିଶୁ ବିକାଶ ବିଭାଗ ଚୁପ୍ ରହିଥିଲା ବୋଲି ରିପୋର୍ଟରେ ଦର୍ଶାଯାଇଛି ।
ଏପରିକି ସାଧରଣ ବଣ୍ଟନ ବ୍ୟବସ୍ଥା ବିପିଏଲ ପରିବାରକୁ ବଣ୍ଟାଯାଉଥିବା ଚାଉଳରେ ଅନିୟମିତତା । ସିଏଜି ତାଙ୍କ ରିପୋର୍ଟରେ ସାଧାରଣ ବଣ୍ଟନ ବ୍ୟବସ୍ଥାରେ ବାଟ ହୁଡିଛନ୍ତି । ବିପିଏଲ ପରିବାରକୁ ୨ ଟଙ୍କିଆ ଚାଉଳର ଭୁଲ ବଣ୍ଟନ ଯୋଗୁଁ ୨,୬୫୫କୋଟି ୬୧ ଲକ୍ଷ ଟଙ୍କାର କେନ୍ଦ୍ରୀୟ ରିହାତି ଏପଟ ସେପଟ ହୋଇଛି ।
୨୦୦୨ରୁ ୧୨ ମଧ୍ୟରେ ବିପିଏଲ ପରିବାରକୁ ୫ ଟଙ୍କା ୬୫ ପଇସା ହିସାବରେ ମାସିକ ୩୫କେଜି ଚାଉଳ ଦେବାକୁ କେନ୍ଦ୍ର ସରକାର ଯୋଜନା ଆରମ୍ଭ କରିଥିଲେ । ଏହି ସମୟରେ ରାଜ୍ୟ ସରକାର ୪୪ ଲକ୍ଷ ପରିବାରକୁ ୩୫ କେଜି ବଦଳରେ ୨୫ କେଜି ଚାଉଳ ଦେଇଥିଲେ ।
ଏହାକୁ କେନ୍ଦ୍ର ସରକାର ବିରୋଧ କରିଥିଲେ ଏବଂ ବିପିଏଲ ପରିବାରକୁ ୩୫ କେଜି ଚାଉଳ ଦେବକୁ କହିଥିଲେ ବୋଲି ସିଏଜି ତାଙ୍କ ରିପୋର୍ଟରେ ଦର୍ଶାଇଛନ୍ତି ।
ରକ୍ତ ଭଣ୍ଡାର ପାଇଁ ରକ୍ତ କିଣାରେ ହେରେଫେର,ସରକାରୀ ଓ ଘରୋଇ ସହଭାଗିତା ନିର୍ମାଣଧିନ ବନ୍ଦରରେ ଆର୍ଥିକ ଅନିୟମିତତା ଓ ନିୟମ ବହିର୍ଭୂତ କାର୍ଯ୍ୟ ହୋଇଥିବା ସିଏଜି ତାଙ୍କ ରିପୋର୍ଟ ରେ ଦର୍ଶାଇଛନ୍ତି ।
ରାଜ୍ୟରେ ୮୨ ପ୍ରତିଶତ ରକ୍ତ ଭଣ୍ଡାରର ଆବଶ୍ୟକ ଭିତିଭୂମି ନଥିବାବେଳେ ରକ୍ତ ସଂଗ୍ରହ ହେଉଥିବା ସିଏଜି ତାଙ୍କ ରିପୋର୍ଟରେ ସମାଲୋଚନା କରିଛନ୍ତି ।
ବିଜେପି ବିଧାୟକ ଦଳର ନେତା କନକ ବର୍ଦ୍ଧନ ସିଂଦେଓ କହିଛନ୍ତି ଯେଉଁ ସିଏଜି ରିପୋର୍ଟକୁ ନେଇ ବିଜେଡି ସଂସଦରେ କେନ୍ଦ୍ର ସରକାର ବିରୋଧରେ ହୋହାଲ୍ଲା କରୁଛି କିନ୍ତୁ ଓଡିଶା ପାଇଁ ସିଏଜି ଯେଉଁ ରିପୋର୍ଟ ଦେଇଛନ୍ତି ତାକୁ କାହିଁକି ଗ୍ରହଣ କରାଯିବନାହିଁ ବୋଲି ସେ ପ୍ରଶ୍ନ କରିଛନ୍ତି ।
ସ୍ୱାଧୀନ ବିଧାୟକ ପ୍ରତାପ ଷଡଙ୍ଗୀ କହିଛନ୍ତି ସିଏଜି ରାଜ୍ୟ ସରକାରଙ୍କ ବହୁତ ଦୁର୍ନୀତି କଥା ତାଙ୍କ ରିପୋର୍ଟରେ ପ୍ରକାଶ କରିଛନ୍ତି । ତିନୋଟି ନିଗମରେ ସରକାର ହଜାର ହଜାର କୋଟି ଟଙ୍କା କ୍ଷତି କରିଛନ୍ତି । ସରକାରଙ୍କ ସମସ୍ତ ଭଷ୍ଟାଚାର,ଦୁର୍ନୀତି ଓ ଅପାରଗତା ସଂପର୍କରେ ସିଏଜି ତାଙ୍କ ରିପୋର୍ଟରେ ପ୍ରମାଣ କରିଦେଇଛନ୍ତି ।
କଂଗ୍ରେସ ବିଧାୟକ ଅନୁପସାଏ କହିଛନ୍ତି ଯେଉଁଭଳି ଭାବରେ ସେହି ଟଙ୍କା ଆତ୍ମସାତ କରାଯାଇଛି ସେଥିପାଇଁ ବହୁତ ଲୋକ ଏଥିପାଇଁ ଜେଲ ଯିବେ । ସିଏଜି ରିପୋର୍ଟକୁ ସରକାର ଢାଙ୍କିକି ରଖିଥିଲେ । ଭାରତ ସରକାର ହଜାର ହଜାର କୋଟି ଟଙ୍କା ଦେଉଛନ୍ତି ତାହା ମଧ୍ୟ ଖର୍ଚ୍ଚ ହେଲାନାହିାଁ ମା ଓ ପେଟରେ ଥିବା ଛୁଆଙ୍କ ପାଇଁ ଆସୁଥିବା ଟଙ୍କା ମଧ୍ୟ ଆତ୍ମସାତ ହୋଇଛି ।
ଭୁବନେଶ୍ୱର,ଡିସେମ୍ବର ୧୫(ଓଡିଶା ଡଟ୍ କମ୍)-ବିରୋଧୀଦଳ ସଦସ୍ୟଙ୍କ ଅନୁପସ୍ଥିତିରେ ଗୋଟିଏ ପରେ ଗୋଟିଏ ବିଲ ପାସ୍ ହେଉଛି । ବିରୋଧୀ ଦଳଙ୍କ ପକ୍ଷରୁ ଦିଆଯାଉଥିବା ମୁଲତବୀ ପ୍ରସ୍ତାବକୁ ବାଚସ୍ପତି ଗ୍ରହଣ କରୁନାହାଁନ୍ତି । ଶନିବାର ଦିନ ଏଭଳି ଅଭିଯୋଗର ଏକ ଲମ୍ବାତାଲିକା ନେଇ ବିଧାନସଭାରୁ ସିଧାସଳଖ ରାଜଭବନ ଯାଇଥିଲେ ବିରୋଧୀ କଂଗ୍ରେସ ଦଳର ବିଧାୟକମାନେ । ରାଜ୍ୟପାଳଙ୍କୁ ଭେଟି ଗୃହରେ ଯାହା ଚାଲିଛି ସେ ସଂପର୍କରେ ଅବଗତ କରାଇଥିଲେ ।
ସେମାନେ କହିଥିଲେ ଗତ ୧୨ ତାରିଖ ଅପରାହ୍ନରେ କଂଗ୍ରେସ ବିଧାୟକ ସନ୍ତୋଷ ସିଂ ସାଲୁଜାଙ୍କ ନିଲମ୍ବନ ଘୋଷଣାପରେ କଂଗ୍ରେସ ବିଧାୟକ କକ୍ଷ ତ୍ୟାଗ କରିଥିଲେ ।
ଠିକ୍ ସେହି ସମୟରେ ସରକାର ବିନା ଆଲୋଚନାରେ ଚାରୋଟି ଗୁରୁତ୍ୱପୂର୍ଣ୍ଣ ବିଲ ପାସ କରାଇ ନେଇଥିଲେ । ଗୃହର ବିବରଣୀ ମଗାଇ ଅନୁଧ୍ୟାନ କରିବାସହ ସେହି ବିଲ୍ ର ସାନି ଆଲୋଚନା ପାଇଁ ରାଜ୍ୟପାଳଙ୍କ ନିକଟରେ ଦାବି ଜଣାଇଛି କଂଗ୍ରେସ ।
ବିରୋଧୀଦଳ ନେତା ଭୂପିନ୍ଦର ସିଂହ କହିଛନ୍ତି ଏହା ଗୃହରବିଧି । ଆଇନରେ ଅଛି । ପରମ୍ପରା ଭାବରେ ମଧ୍ୟ ଆମେ ସବୁକିଛି ଆଲୋଚନା କରୁଛୁ ସେଇଟାରୁ ଆଜି ଆମକୁ କିପରି ବଞ୍ଚିତ କରାଯାଇଛି । ଆମେ ଆସିଛୁ ଆଲୋଚନା କରିବା ପାଇଁ,ଆଲୋଚନା ନକରି ସରକାର କିଭଳି ଏସବୁ କାର୍ଯ୍ୟକରୁଛନ୍ତି । ଏହା ଅଗଣତାନ୍ତ୍ରୀକ କାର୍ଯ୍ୟ । ଏହା ଉପରେ ମାନ୍ୟବର ରାଜ୍ୟପାଳଙ୍କୁ ଆମେ ଜଣାଇଛୁ ।
ବିରୋଧଦଳ ମୁଖ୍ୟସଚେତକ ପ୍ରସାଦ ହରିଚନ୍ଦନ କହିଛନ୍ତି ସରକାର ଜବରଦସ୍ତ କରି ଘରୋଇ କଂପାନୀଙ୍କ ସ୍ୱାର୍ଥରେ ଏସବୁ କରୁଛନ୍ତି । ତାଙ୍କର ସଂଖ୍ୟା ଗରିଷ୍ଠତା ଅଛିବୋଲି ଆଲୋଚନା କରିବେ ନାହିଁ କି ତାଙ୍କ ଦଳର ସଦସ୍ୟମାନଙ୍କୁ ମଧ୍ୟ ଆଲୋଚନା କରିବାକୁ ଦେଉ ନାହାଁନ୍ତି ।
ଅଧଘଣ୍ଟାରେ ବିଲ୍ ପାସ କରାଇ ନେଉଛନ୍ତି । କଂଗ୍ରେସର ଦାବୀକୁ ଯୁକ୍ତିଯୁକ୍ତ ଦର୍ଶାଇଛନ୍ତି ବିଜେପି ବିଧାୟକ ଦଳର ନେତା କନକ ବର୍ଦ୍ଧନ ସିଂହଦେଓ । ସେ କହିଛନ୍ତି ଏଭଳି କଲେ ସରକାର ନ୍ୟାୟାଳୟକୁ ଟଣାହେବାର ଆଶଙ୍କା ରହିଛି ।
ସଂସଦୀୟ ବ୍ୟାପାରମନ୍ତ୍ରୀ କଳ୍ପତରୁ ଦାସ କହିଛନ୍ତି ଗୃହରେ ବିରୋଧୀଙ୍କୁ ସବୁ ପ୍ରକାର ସହଯୋଗ ଯୋଗାଇ ଦିଆଯାଉଛି । ହେଲେ ବିଲ୍ ଉପରେ ଚର୍ଚ୍ଚାହେବାବେଳେ କଂଗ୍ରେସ ସଦସ୍ୟ ଯଦି ଅନୁପସ୍ଥିତ ରହିବେ ତେବେ ସେଥିପାଇଁ ଶାସକ ଦଳ କଣ କରିପାରିବେ ।
କଂଗ୍ରେସ ସଦସ୍ୟ ଯେତେକି ସମୟ ମାଗିଛନ୍ତି ଯେଉଁ ବିଲ ପାଇଁ ସେତିକି ସମୟ ଦିଆଯାଇଛି ଆଲୋଚନା ପାଇଁ । ତାଙ୍କ କଥା ଅନୁସାରେ ସମୟ ସ୍ଥିର ହୋଇଛି । ମଲତବୀ ଆଲୋଚନା ପ୍ରତ୍ୟେକ ଦିନ ହେବା ବାଧ୍ୟତାମୂଳକ ନୁହେଁ ବୋଲି ମନ୍ତ୍ରୀ କହିଛନ୍ତି ।
ଭୁବନେଶ୍ୱର,ଡିସେମ୍ବର ୧୪(ଓଡିଶା ଡଟ୍ କମ୍)-ବିନିଯୋଗ ପ୍ରମାଣ ପତ୍ର ଦେଲେ ନାହିଁ ରାଜ୍ୟ ସରକାର । ଯେଉଁଥିପାଇଁ ୧୮୨ କୋଟିରୁ ଅଧିକ ଟଙ୍କା କେନ୍ଦ୍ରକୁ ଫେରିଗଲା । କଣ୍ଟ୍ରୋଲର ଓ ଅଡିଟର ଜେନେରାଲ(ସିଏଜି)ଙ୍କ ରିପୋର୍ଟର ଏହି ତଥ୍ୟକୁ ନେଇ ଶୁକ୍ରବାର ଦିନ ବିଧାନସଭାରେ ଝଡ ଉଠିଛି ।
ବିଭିନ୍ନ ବିଭାଗର ଖର୍ଚ୍ଚକୁ ନେଇ ସରକାରଙ୍କ କାର୍ଯ୍ୟଶୈଳୀ ଉପରେ ବିରୋଧୀ ପ୍ରଶ୍ନ ଉଠାଇଛନ୍ତି । ହେଲେ ଏସବୁକୁ ଅତି ହାଲକା ଭାବେ ନେଇଛନ୍ତି ସରକାର । ଗତକାଲି ବିଧାନସଭାରେ ଅର୍ଥମନ୍ତ୍ରୀ ପ୍ରସନ୍ନ ଆଚାର୍ଯ୍ୟ ଆଜି କଟ୍ରୋଲର ଓ ଅଡିଟର ଜେନେରାଲ(ସିଏଜି)ଙ୍କ ରିପୋର୍ଟ ଉପସ୍ଥାପନ କରିଥିଲେ ।
ଏଥିରେ ଗତ ଆର୍ଥିକ ବର୍ଷ ମାର୍ଚ୍ଚ ସୁଦ୍ଧା ରାଜ୍ୟ ସରକାରଙ୍କ ଆର୍ଥିକ ସ୍ଥିତି ଓ ବିଭିନ୍ନ କାର୍ଯ୍ୟର ସମୀକ୍ଷା କରାଯିବା ସହ କେତେକ ସ୍ଥଳରେ ସରକାରଙ୍କ କାର୍ଯ୍ୟକଳାପର ସମାଲୋଚନା କରାଯାଇଛି । ଏହାକୁ ନେଇ ଆଜି ବିଧାନସଭାରେ ବିରୋଧୀ ସରକାରଙ୍କୁ ସମାଲୋଚନା କରିଛନ୍ତି ।
ବିରୋଧୀଦଳ ନେତା ଭୂପିନ୍ଦର ସିଂହ କହିଛନ୍ତି ସିଏଜି ତାଙ୍କ ରିପୋର୍ଟରେ ଦର୍ଶାଇଛନ୍ତିି ଯେ ବିଭିନ୍ନ କେନ୍ଦ୍ରୀୟ ଯୋଜନାରେ ରାଜ୍ୟରେ ଖର୍ଚ୍ଚ ହେଉଥିବା ଅର୍ଥରୁ ୨୭ହଜାର ୬୨୮କୋଟି ଟଙ୍କାର ବିନିଯୋଗ ପତ୍ର(ୟୁସି) ବିଭିନ୍ନ ବିଭାଗ ଦାଖଲ କରିବାରେ ବିଳମ୍ବ କରିଥିବା ଯୋଗୁଁ ରାଜ୍ୟ ସରକାର ୨୦୧୨-୧୨ ଆର୍ଥିକ ବର୍ଷରେ ୧୮୨.୪୮ କୋଟି ଟଙ୍କାର କେନ୍ଦ୍ରୀୟ ଅନୁଦାନ ହରାଇଛନ୍ତି ।
ରାଜ୍ୟ ସରକାର କେନ୍ଦ୍ରର ଅବହେଳା ନେଇ ସଦାବେଳେ ଅଭିଯୋଗ କରିଆସୁଛନ୍ତି । ହେଲ ଏବେ ଟଙ୍କା ଫେରିଯିବା ଘଟଣା ସରକାରଙ୍କ ଅଯୋଗ୍ୟତାକୁ ପ୍ରମାଣ କରିଛି ।
ରାଜ୍ୟ ସରକାରଙ୍କ ପାଖରେ ବହୁ ପରିମାଣର ବଳକା ଧନ ରହିଛି; କିନ୍ତୁ ତାହା ରିଜର୍ଭ ବ୍ୟାଙ୍କରେ ଭାରତ ସରକାରଙ୍କ କମ ସୁଧ ଥିବା ଟ୍ରେଜେରୀ ବିଲରେ ବିନିଯୋଗ କରାଯାଇଛି ।
୫୬୦୭ କୋଟି ଟଙ୍କାର ବଳକା ରାଜସ୍ୱ ଏବଂ ବିତୀୟ ସମ୍ବନ୍ଧୀୟ ୬୨୨ କୋଟି ଟଙ୍କାର ବଳକା ଅବଶେଷ ଅଧିକ ପୁଞ୍ଜି ସୃଷ୍ଟି ଓ ସମ୍ବଳ ସୃଷ୍ଟିରେ ଏହି ଅର୍ଥକୁ ବିନିଯୋଗ କରାଯାଇପାରିଥାନ୍ତା ବୋଲି ସିଏଜି ରିପୋର୍ଟରେ ମତ ଦିଆଯାଇଛି ।
ସରକାରୀ-ବେସରକାରୀ ସହଭାଗିତା ନୀତି (ପିପିପି) ଗଠନ କରିଛନ୍ତି । ୨୦୦୭-୧୨ ମଧ୍ୟରେ ଅର୍ଥ ବ୍ୟବସ୍ଥାରେ ୧୯ଟି ସେକ୍ଟରରେ ଭିତିି ସ୍ଥାପନ କରି ସର୍ବାଧିକ ସମ୍ବଳ ଉତ୍ପାଦନ କରିବା ପାଇଁ ଏହା ଉଦ୍ଧିଷ୍ଟ ଥିଲା ।
କିନ୍ତୁ ଏହି ସମୟ ମଧ୍ୟରେ ସମ୍ବଳ ସଂଗ୍ରହ ଅତି ନଗଣ୍ୟ ଥିଲା । କାର୍ଯ୍ୟକ୍ରମକୁ ତ୍ୱରାନ୍ୱିତ କରିବା କ୍ଷେତ୍ରରେ ଫଳପ୍ରଦ ପଦକ୍ଷେପ ନେବାକୁ ସିଏଜି ପରାମର୍ଶ ଦେଇଛନ୍ତି ।
ସଂସଦୀୟ ବ୍ୟାପାରମନ୍ତ୍ରୀ କଳ୍ପତରୁ ଦାସ କହିଛନ୍ତି ନିଜ ଏକାଉଂଟସରେ ନୁହେଁ ବିଭାଗର ଏକାଉଂଟସରେ ରହିଛି । ବର୍ଷଶେଷରେ ସେହି ଅର୍ଥ ଆସିଥିବାରୁ ଆସନ୍ତା ବର୍ଷ ଏହି ଅର୍ଥ ଖର୍ଚ୍ଚ କରାଯିବ ।
ଭୁବନେଶ୍ୱର,ଡିସେମ୍ବର ୧୪(ଓଡିଶା ଡଟ୍ କମ୍)-ନିୟମ ଅନୁସାରେ ପ୍ରତି ୫ ବର୍ଷରେ ପ୍ରସ୍ତୁତ ହୁଏ ବିପିଏଲ୍ ତାଲିକା କିନ୍ତୁ ଆମ ରାଜ୍ୟରେ ୧୫ ବର୍ଷ ହେଲାଣି ପ୍ରସ୍ତୁତି ହୋଇ ପାରିନାହିଁ ଏହି ତାଲିକା । ଯାହାକୁ ନେଇ ଆଜି ବିଧାନସଭାରେ ଉଦ୍ବେଗ ପ୍ରକାଶ ପାଇଛି ।
ସରକାର ଏଥିପାଇଁ ଜାଣିଶୁଣି କରୁଛନ୍ତି ,ନୂଆ ବିପିଏଲ ତାଲିକା କରୁନାହଁଆନ୍ତି ବୋଲି ଅଭିଯୋଗକରି ବିରୋଧୀ କଂଗ୍ରେସ ବିଧାନସଭାରେ ଶୁକ୍ରବାର ଦିନ ମୁଲତବୀ ପ୍ରସ୍ତାବ ଆଗତ କରିଥିଲା । ଆଲୋଚନାବେଳେ ମନ୍ତ୍ରୀଙ୍କ ପ୍ରଶ୍ନରେ ଅସନ୍ତୁଷ୍ଟ ହୋଇ ବିରୋଧୀ ଦଳ ସଦସ୍ୟମାନେ କକ୍ଷ ତ୍ୟାଗ କରିଥିଲେ ।
ଏହି ତାଲିକା ଦେଖାଇ କେନ୍ଦ୍ରଠାରୁ ସାହାଯ୍ୟ ଆଣୁଛନ୍ତି ଓଡିଶା ସରକାର । ଗରିବ ବଇରୀ ଏ ସରକାର । କେବେ କରିବେ ବିପିଏଲ ତାଲିକା ଏହି ବିଷୟ ନେଇ କଂଗ୍ରେସ ତରଫରୁ ମୁଲତବୀ ପ୍ରସ୍ତାବରେ ବିଧାନ ସଭାରେ ସରଗରମ ଆଲୋଚନା ହୋଇଥିଲା ।
କଂଗ୍ରେସ ବିଧାୟକ ଅନୁପ ସାଏ କହିଛନ୍ତି ବିଜେଡି ସରକାର ଯେଉଁ ଦିନଠୁଁ ଶାସନ ଗାଦୀକୁ ଆସିଛି ସେହି ଦିନଠାରୁ ଗରିବ ମାନଙ୍କୁ ବିପିଏଲ କାର୍ଡ ଦେବାରେ ବ୍ୟର୍ଥ ହୋଇଛି । ଯାହାଦଦ୍ୱାରାଭାରତ ସରକାର ଦେଉଥିବା ଅର୍ଥ ଗରିବ ଲୋକଙ୍କ ନିକଟରେ ପହଞ୍ଚି ପାରୁନାହିଁ ।
ପଞ୍ଚାୟତରାଜ ମନ୍ତ୍ରୀ କଳ୍ପତରୁ ଦାସ ସରକାରଙ୍କ ତରଫରୁ ସଫେଇ ଦେଇ କହିଛନ୍ତି ବିରୋଧୀଙ୍କ ଅଭିଯୋଗର କୌଣସି ସତ୍ୟତା ନାହିଁ । ୨୦୦୭ ଓ ୨୦୧୨ରେ ଦେଶର କୌଣସି ସ୍ଥାନରେ ବିପିଏଲ ତାଲିକା ହୋଇନାହିଁ ।
୨୦୦୨ ମସିହାରେ ରାଜ୍ୟରେ ଗରୀବଙ୍କୁ ଚିହ୍ନଟ ଲାଗି ସାମାଜୀକ ଓ ଅର୍ଥନୈତିକ ସୂଚକାଙ୍କ ଭିତିରେ ସର୍ଭେକରିଥିଲେ ସରକାର । ହେଲେ ଏହା ଉପରେ ଉଚ୍ଚତମ ନ୍ୟାୟାଳୟ କେତେଗୁଡିଏ ନୀତିଗତ ପ୍ରଶ୍ନ ଉଠାଇବା ସହ ରହିତାଦେଶ ଜାରି କରିଛନ୍ତି ।
୨୦୦୬ରେ ଏହି ରହିତାଦେଶ ଉଠିଥିଲା କିନ୍ତୁ ସେବେଠାରୁ ବିପିଏଲ ତାଲିକା କେଉଁ ପଦ୍ଧତିରେ ହେବାକଥା ତାକୁ ନେଇ କେନ୍ଦ୍ର ରାଜ୍ୟ ବିବାଦରେ ଆଉ ବିପିଏଲ ସର୍ଭେ ହୋଇପାରିଲା ନାହିଁ ।
ଭୁବନେଶ୍ୱର,ଡିସେମ୍ବର ୧୪(ଓଡିଶା ଡଟ୍ କମ୍)-ଆସନ୍ତା କାଲି ସାରା ରାଜ୍ୟରେ କମ୍ବଳ ଭତା ବଣ୍ଟନ କରାଯିବ । ମଧୁବାବୁ ପେନସନ ଯୋଜନାରେ ମାସିକ ଭତା ପାଉଥିବା ବୃଦ୍ଧ-ବୃଦ୍ଧା,ବିଧବା,ଭିନ୍ନକ୍ଷମ ଏବଂ ଏଚଆଇଭି ସଂକ୍ରମିତ ଏହି କମ୍ବଳ ଭତା ପାଇବେ ବୋଲି ବିଧାନସଭାରେ ଶୁକ୍ରବାର ଦିନ ଶୂନ୍ୟକାଳରେ ସରକାରୀ ଉପମୁଖ୍ୟ ସଚେତକ ସଂଜୟ ଦାସବର୍ମା ପ୍ରକାଶ କରିଛନ୍ତି ।
ସେ କହିଛନ୍ତି ଆସନ୍ତାକାଲି ଜନସେବା ଦିବସରେ ଏହି କାର୍ଯ୍ୟ କରାଯିବ । ମୁଖ୍ୟମନ୍ତ୍ରୀଙ୍କ ରିଲିଫି ପାଣ୍ଠିରୁ ଏହି ଅର୍ଥ ପ୍ରଦାନ କରାଯିବ । ସ୍ୱତନ୍ତ୍ର ଭାବେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ମଂଜୁର କରିଥିବା ୨୦୦ ଟଙ୍କାଏଁ ଭତା କମ୍ବଳ କିଣିବାକୁ ୩୭ ଲକ୍ଷରୁ ଅଧିକ ହିତାଧିକାରୀଙ୍କୁ ଦିଆଯିବ । ଏଥିପାଇଁ ରାଜ୍ୟ ସରକାର ୭୪କୋଟି ଟଙ୍କାର ବ୍ୟୟବରାଦ କରିଛନ୍ତି ।
ପ୍ରଥମଥର ପାଇଁ ଶୀତଦିନେ କମ୍ବଳ କିଣିବାକୁ ସରକାର ଏପରି ଭତା ବ୍ୟବସ୍ଥା କରିଛନ୍ତି । ଏଥିଲାଗି ବିଧାନସଭାରେ ବିଜେଡିର ସମସ୍ତ ସଦସ୍ୟ ମୁଖ୍ୟମନ୍ତ୍ରୀଙ୍କୁ କୃତଜ୍ଞତା ଜଣାଇଛନ୍ତି । ଏହା ଏକ ଐତିହାସିକ ନିଷ୍ପତି ବୋଲି ବିଜେଡି ବିଧାୟକମାନେ କହିଛନ୍ତି ।
ବିଜେଡିର ପ୍ରଫୁଲ ସାମଲ,ଅନନ୍ତ ଦାସ,ଅଶୋକ ଚନ୍ଦ୍ର ପଣ୍ଡା ପ୍ରମୁଖ ଏହି ପ୍ରସ୍ତାବକୁ ସମର୍ଥନ କରି ମୁଖ୍ୟମନ୍ତ୍ରୀଙ୍କ ପ୍ରତି କୃତଜ୍ଞତା ଜ୍ଞାପନ କରିଥିବାବେଳେ କଂଗ୍ରେସର ରାମଚନ୍ଦ୍ର କାଡମ କହିଥିଲେ ଯେ,ସରକାର ଟଙ୍କା ନଦେଇ କମ୍ବଳ କିଣିକରି ଦିଅନ୍ତୁ । କମ୍ବଳ କିଣିଦେଲେ ଲୋକେ ବ୍ୟବହାର କରିପାରିବେ ।
ଭୁବନେଶ୍ୱର,ଡିସେମ୍ବର ୧୪(ଓଡିଶା ଡଟ୍ କମ୍)-ରାଜ୍ୟରେ ବିଭିଭ୍ନ ସ୍ଥାନରେ ଅଦିନିଆ ଝଡବର୍ଷା,କୁଆପଥର ମାଡ ରେ ବ୍ୟାପକ କ୍ଷୟକ୍ଷତି ପ୍ରସଙ୍ଗରେ ରାଜସ୍ୱମନ୍ତ୍ରୀ ଶୁକ୍ରବାର ଦିନ ବିଧାନସଭାରେ ତାଙ୍କର ବିବୃତି ରଖିବେ ।
ଗୁରିବାର ଦିନ ବିଧାନସଭାରେ ବିରୋଧୀଦଳ ମୁଖ୍ୟ ସଚେତକ ପ୍ରସାଦ ହରିଚନ୍ଦନ ପ୍ରଥମେ ଏହି ପ୍ରସଙ୍ଗ ଉତ୍ଥାପନ କରି କହିଥିଲେ ଯେ,ବୁଧବାର ଦିନ ସମଗ୍ର ଉପକୂଳ ଓଡିଶାରେ ଖଣ୍ଡ ପ୍ରଳୟ ଆସି ବ୍ୟାପକ କ୍ଷୟକ୍ଷତି ହୋଇଛି ।
ବାଲେଶ୍ୱରରୁ ଆରମ୍ଭକରି ଭଦ୍ରକ,ଯାଜପୁର,ଜଗତସିଂପୁର,କେନ୍ଦ୍ରାପଡା,ପୁରୀ ଓ ଗଞ୍ଜାମ ଜିଲ୍ଲାରେ ବ୍ୟାପକ ଫସଲ ନଷ୍ଟ ହୋଇଛି । ତେଣୁ ରାଜସ୍ୱମନ୍ତ୍ରୀ ଗୃହରେ କ୍ଷୟକ୍ଷତି ସଂପର୍କରେ ତଥ୍ୟ ପ୍ରଦାନ କରିବା ସହ ଚାଷୀଙ୍କୁ ଜରୁରୀ ରିଲିଫ ସହାୟତା ଦେବାକୁ ସେ ଦାବି କରିଥିଲେ ।
ଏହି ପରିପ୍ରେକ୍ଷୀରେ ଗୁରୁବାର ଦିନ ବିଧାନସଭାରେ ଦଳମତ ନିର୍ବିଶେଷରେ ବହୁ ସଭ୍ୟ ଉଦ୍ବେଗ ପ୍ରକାଶ କରିବା ସହ କ୍ଷତିଗ୍ରସ୍ତ ଚାଷୀଙ୍କୁ ସହାୟତା ଦେବାକୁ ଦାବି କରିଥିଲେ । ଏ ସଂପର୍କରେ ଗୃହରେ ବିବୃତି ରଖିବା ପାଇଁ ବାଚସ୍ପତି ପ୍ରଦୀପ ଅମାତ ବିଭାଗୀୟ ମନ୍ତ୍ରୀଙ୍କୁ ନିର୍ଦ୍ଦେଶ ଦେଇଥିଲେ ।
ବିଲରେ ପାଚିଲା ଧାନ ଥିବାବେଳେ ବର୍ଷା ଓ କୁଆପଥର ମାଡ ଯୋଗୁଁ ଏଥିରୁ ଅନେକ ନଷ୍ଟ ହୋଇଯାଇଛି । କେବଳ ଧାନ ନୁହେଁ ,ପରିବା ଚାଷ ମଧ୍ୟ ବ୍ୟାପକ କ୍ଷତିଗ୍ରସ୍ତ ହୋଇଛି । ବର୍ଷା ପବନରେ ମଧ୍ୟ ଅନେକ ଘର ଭାଙ୍ଗି ଯାଇଛି ।
ବିଜେଡି ସଦସ୍ୟ ଅମର ଶତପଥୀ,ବିଜେପିର କନକ ବଦ୍ଧର୍ନ ସିଂହଦେଓ,ବିରୋଧୀଦଳ ନେତା ଭୂପିନ୍ଦର ସିଂହ,କଂଗ୍ରେସ ସଦସ୍ୟ ଅନୁପ ସାଏ,ଦେବୀ ପ୍ରସନ୍ନ ଚାନ୍ଦ,ବିଜେଡିର ପ୍ରଦୀପ ମହାରଥି,ଅତନୁ ସବ୍ୟସାଚୀ ନାୟକ,ଜୀବନ ପ୍ରଦୀପ ଦାସ ଓ ସଂଜୟ ଦାସବର୍ମା ପ୍ରମୁଖ ଅନୂରୂପ ଭାବେ ଉଦ୍ୟମ ପ୍ରକାଶ କରିବା ସହ ରାଜସ୍ୱମନ୍ତ୍ରୀଙ୍କ ଠାରୁ ବିବୃତି ଦାବି କରିଥିଲେ ।
ଶେଷରେ ବାଚସ୍ପତି ପ୍ରଦୀପ କୁମାର ଅମାତ ଶୁକ୍ରବାର ସୁଦ୍ଧା ଗୃହରେ ବିବୃତି ଦେବାକୁ ନିଦେ୍ର୍ଧଶ ଦେଇଥିଲେ ।
ଭୁବନେଶ୍ୱର,ଡିସେମ୍ବର ୧୪(ଓଡିଶା ଡଟ୍ କମ୍)-ସିଏଜି ରୋପୋର୍ଟକୁ ନେଇ ଶୁକ୍ରବାର ଦିନ ବିଧାନସଭା ହେବ ଆଲୋଚନା । ବିଧାନସଭାରେ କମ୍ପୋଟ୍ରଲର ଏଣ୍ଡ ଅଡିଟର ଜେନେରାଲଙ୍କ ମାର୍ଚ୍ଚ ୨୦୧୨ ପର୍ଯ୍ୟନ୍ତ ଅର୍ଥ ବ୍ୟାପାର ସଂକ୍ରାନ୍ତୀୟ ରିପୋର୍ଟ ଗୁରୁବାର ଦିନ ଉପସ୍ଥିପତ ହୋଇଛି ।
ଏହି ରିପୋର୍ଟରେ ସିଏଜି ଦର୍ଶାଇଛନ୍ତି ମାର୍ଚ୍ଚ ୨୦୧୨ ସୁଦ୍ଧା ୨୭ ହଜାର ୯୨୦ କୋଟି ଟଙ୍କାର ୟୁସି ଦାଖଲ କରାଯାଇ ନାହିଁ । ସବୁଠାରୁ ବେଶୀ ପଞ୍ଚାୟତରାଜ ବିଭାଗର ୮୩୦୪ କୋଟି ଟଙ୍କାର ୟୁସି ଦାଖଲ ହୋଇନାହିଁ ।
ସେହିପରି ଗୃହ ଓ ନଗର ଉନ୍ନୟନ ବିଭାଗ ୪୧୦୮ କୋଟି ଟଙ୍କାର ୟୁଟିଲାଇଜେସନି ଓ ସ୍କୁଲ ଏବଂ ଗଣଶିକ୍ଷା ବିଭାଗ ୩୩୨୫ କୋଟି ଟଙ୍କାର ୟୁସି ଦାଖଲ କରାଯାଇନଥିବା କୁହାଯାଇଛି ।
ପବ୍ଲିକ ପ୍ରାଇଭେଟ ପାର୍ଟନରସିପ୍ ଯୋଜନାରେ କରାଯାଉଥିବା ପ୍ରକଳ୍ପ ଗୁଡିକ ଉପରେ ଅଙ୍ଗୁଳି ନିର୍ଦ୍ଦେଶ କରିଛନ୍ତି ସିଏଜି । ପିପିପି ଯୋଜନା ଥିଲେ ମଧ୍ୟ କାର୍ଯ୍ୟକାରୀତା ନୈରାଶ୍ୟଜନକ । ୭୦ ପିପିପି ପ୍ରକଳ୍ପ ମଧ୍ୟରୁ ୬୨ଟି କାମ ଶେଷ ହୋଇନାହିଁ । ୧୩ଟି ପ୍ରୋଜେକ୍ଟରେ ୩ ବର୍ଷରୁ ଅଧିକ ବିଳମ୍ବ ହୋଇଛି ବୋଲି ସିଏଜି କହିଛନ୍ତି ।
୮୫୩୭ କୋଟି ଟଙ୍କାର ଆବଷ୍ଟ୍ରାକ୍ଟ କଂଟିଜେଂଟ ବିଲ୍ ଆଡ୍ଜଷ୍ଟ ହେବାକୁ ବାକି ଅଛି । ଆଡ୍ଜଷ୍ଟମେଂଟ ହୋଇ ନଥିବାରୁ ଏଇ ଟଙ୍କାର ଦୁରୁପଯୋଗ ହେବାର ସମ୍ଭାବନା ରହିଛି । ତାଛଡା ଏଫ୍ଆରବିଏମ୍ ଆକଟର କାର୍ଯ୍ୟକାରିତା ସମୀକ୍ଷା ପାଇଁ କୌଣସି ସ୍ୱାଧୀନ ଏଜେନ୍ସି ନିୟୋଜିତ କରାଯାଇ ନାହିଁ ବୋଲି ସିଏଜି ଦର୍ଶାଇଛନ୍ତି ।
ତ୍ରୟୋଦଶ ଅର୍ଥ କମିଶନଙ୍କ ସର୍ତାବଳୀ ପୂରଣ ନ କରିବାରୁ ୧୮୨ କୋଟି ଟଙ୍କାର କେନ୍ଦ୍ରୀୟ ଅନୁଦାନ ରାଜ୍ୟ ହରାଇଛି । ରାଜ୍ୟ ସରକାର ବିଭିନ୍ନ ସବସିଡି ବାବଦରେ ୨୦୧୦-୧୧ରେ ୧୩୧୦ କୋଟି ଟଙ୍କା ଖର୍ଚ୍ଚ କରିଥିବା ବେଳେ ମାର୍ଚ୍ଚ ୨୦୧୨ ପର୍ଯ୍ୟନ୍ତ ସମାପ୍ତ ହୋଇଥିବା ଆର୍ଥକ ବର୍ଷରେ ୧୭୪୪ କୋଟି ଟଙ୍କା ଖର୍ଚ୍ଚ କରିଥିବା ଜଣାପଡିଛି ।
ତେବେ କେବଳ ବିପିଏଲ ପରିବାର ବର୍ଗଙ୍କୁ ୨ ଟଙ୍କିଆ ଚାଉଳ ଦେବାପାଇଁ ରାଜ୍ୟ ସରକାର ୯୭୯ କୋଟି ଟଙ୍କା ସବସିଡି ଦେବାକୁ ପଡିଛି । ରାଜ୍ୟରେ ପିଏସ୍ୟୁରେ ଯାହା ନିବେଶ କରାଯାଇଛି ତାହାର ରିଟର୍ଣ୍ଣ ବହୁତ ଖରାପ ବୋଲି ସିଏଜି ରିପୋଟରେ ପ୍ରକାଶ କରିଛନ୍ତି ।
